Tomáš, Erik, poslanec NR SR (2021-06-22):
Ďakujem veľmi pekne. Vážený pán predsedajúci, kolegovia a kolegyne, dovoľte, aby som sa stručne vyjadril k tejto problematike. Pozrite sa, ono je naozaj chvályhodné, že sa ide odstrániť diskriminácia detí, teda tej skupiny detí, ktoré po zrušení obedov zadarmo nemali nárok ani na dotáciu na obedy, ani na daňový bonus. Ale tu treba povedať, že kto túto diskrimináciu spôsobil, kto túto skupinu 47-tisíc detí vytvoril. Bola to vládna koalícia, boli ste to vy. Vy ste to urobili tým zlým rozhodnutím, ktorým ste zrušili tzv. obedy zadarmo, alebo ak chceme, dotáciu na stravu. Takže opravujete vlastnú chybu. My, samozrejme, poslanci za stranu HLAS – sociálna demokracia podporíme túto novelu zákona, pretože nechceme, aby žiadne dieťa zostalo diskriminované, ale na druhej strane aj pri tejto príležitosti musím zopakovať, že zrušenie obedov zadarmo bolo jednou obrovskou chybou a nevypočutím hlasov z praxe. Vy ste zobrali ten obed zadarmo alebo tú dotáciu 450-tisíc deťom a po ich zavedení v roku 2018 aj samosprávy, ktoré sú zriaďovateľmi základných škôl a materských škôl, ktoré na úvod frflali, a ja aj trochu rozumiem, lebo bol som hlavným predkladateľom toho zákona, viem, že sa veľmi krkolomne zavádzalo to opatrenie do praxe, tak s odstupom času priznali, že to bolo jedno veľmi dobré opatrenie. 450-tisíc detí ste pripravili o obed zadarmo, resp. o dotáciu. A nešlo iba o finančné odľahčenie rodín, pretože tu sa bavíme o tom, že daňový bonus je kompenzáciou. No ale veď zmyslom obedov zadarmo nebolo len finančné odľahčenie rodín a navyše daňový bonus nebude v prípade všetkých rodín tou kompenzáciou, resp. za ten daňový bonus nie všetci rodičia kúpia ten obed tým deťom, pretože tu máme nezodpovedné rodiny alebo nezodpovedných rodičov, ktoré tieto peniaze radšej minú na cigarety a alkohol, a potom tu máme aj zodpovedné rodiny, ktoré ale majú iné priority, na základe chudobného svojho vlastného rozpočtu majú iné priority a tým pádom sa stane, že zase o mnoho , prudko klesne počet detí, ktoré budú mať teplý obed, pretože naše opatrenie priviedlo o 25 % detí viac k teplému obedu. Naše opatrenie spôsobilo aj to, že tie deti sa zúčastňovali na vyučovacom procese, pretože podmienkou výberu obedu zadarmo bolo to, že to dieťa sa musí zúčastniť na vyučovacom procese. Odrazu chudobnejšie deti sedeli s tými bohatšími, cítili sa rovnocennejšie. A všetky tieto veci sme prevzali z praxe zo zahraničia, to sme si nevycucali z prsta. Opakujem, daňový bonus nebude žiadnou kompenzáciou, žiadnou kompenzáciou, čiže odstraňujete diskrimináciu, ktorú ste sami spôsobili, ale to už je také typické pre túto vládnu koalíciu, že opravuje po sebe ďalšie zákony, a nie prvýkrát. Ale hovorím, viac mi je to ľúto kvôli tým deťom, tým 450-tisíc deťom, pretože, viete, že náš návrh pôvodne bol pripravený tak a bol v pra... do praxe uvedený tak, že túto dotáciu na obed mali všetky deti základných škôl, všetkých ročníkov a deti posledného ročníka materských škôl. Chcem vám pripomenúť, že na tejto schôdzi v prvom čítaní strana HLAS – sociálna demokracia predložila identický návrh, tak aby od 1. septembra, teda od nového školského roka obedy zadarmo v pôvodnej forme pokračovali, teda stačí, stačí stlačiť tlačidlo, priznať si chybu a obedy zadarmo môžu pokračovať v rozsahu, v akom boli schválené, mimochodom, aj hlasmi hnutia SME RODINA, ktoré v súčasnosti má ministra Krajniaka. No a potom ešte jedna vec, predložili ste, pán kolega, pozmeňujúci návrh, ktorým idete riešiť detské ihriská, super, perfektný nápad. Kto by nechcel detské ihriská? Ale musím to aj vám tu zopakovať, že strana SME RODINA, resp. hnutie SME RODINA zneužíva v tomto prípade štátne prostriedky na stranícku reklamu, pretože nie je možné, pán kolega, aby minister Krajniak na svojom facebookovom profile propagoval tieto detské ihriská ako stranícku iniciatívu hnutia SME RODINA, pretože na tom profile, škoda, že nemôžme v pléne používať vizuálne pomôcky, si pán Krajniak vycapil mapu Slovenska, kde tie ihriská budú. Nazval tie detské ihriská RODINKA a prilepil a prifaril logo SME RODINA. Toto je zneužívanie štátnych peňazí na stranícku reklamu, pretože tieto ihriská sú financované zo štátneho rozpočtu, a teda aj z peňazí daňových poplatníkov, ktorí nevolili hnutie SME RODINA, takže toto by ste určite nemali robiť. Teraz som si to ešte naschvál pozrel. Napriek tomu, že som na to upozornil v televíznej diskusii, doteraz to nie je odstránené a mám pocit, že vy to chcete takto robiť naďalej, a toto proste nie je správne a na to musím upozorniť. Opakujem, detské ihriská áno, ale stranícka reklama za štátne peniaze určite nie. Ďakujem pekne.